གཞན་དུ་ན་དུས་ཕྱིས་སུ་བོད་རྒྱལ་སྲོང་བཙན་སྒམ་པོས་བོད་ཁམས་གཅིག་གྱུར་བྱེད་དུས་དེར་རྒྱལ་ཕྲན་ཞང་ཞུང་ཡོད་པ་དང་།བསྟན་པ་སྔ་དར་སྐབས་ཀྱི་སྟོད་མངའ་རིས་སྐོར་གསུམ་ཁོངས་སུ་ཡང་ཞང་ཞུང་ཡོད་ལ།ལྷག་པར་དུ་རུས་མཛོད་པད་དཀར་སྐྱེད་ཚལ།ནང་དུ།ཞང་ཞུང་ནས་སྦྲ།ཞེས་པ་དང་།ཡང་དེར།བསེ་ཁྱུང་སྦྲ།ཞེས་སོགས་འཁོད་ཅིང་།དེ་མཚུངས་མཉམ་མེད་ཤེས་རབ་རྒྱལ་མཚན་གྱི་མཛོད་འགྲེལ་འཕྲུལ་གྱི་སྒྲོན་མེ་ལས།དབྲ་ཞང་ཞུང་དང་།ཞེས་སོགས་འཁོད་ཚུལ་འདུག་ལ།ཞང་བོད་གནའ་རབས་ཀྱི་ལོ་རྒྱུས་གཏམ་གཡུང་དྲུང་ནོར་བུའི་དོ་ཤལ།དུའང་།སྦྲའམ་ཁྱུང་གི་རུས་ཚན་ལས་ཞང་ཞུང་སྒོ་ཕུག་བར་གསུམ་གྱི་མི་རྒྱུད་རྣམས་མཆེད།ཅེས་དང་།དེ་རྗེས་རླངས་ཀྱི་པུ་ཏི་བསེ་རུའི་ལུང་ཚིག་ཁུངས་གཞི་བྱས་འཕྲོས་སུ།ཆེ་བ་སྤོས་ཆུ་ལྡོང་།ལྡོང་ལ་ང་ཆེ་བཅོ་བརྒྱད།རུས་ཆེན་བཅོ་བརྒྱད།སྨུག་པོ་ལྡོང་གི་ཆེ་དྲུག་བཙན་དྲུག་ཡོད།དེ་འོག་སེ་ཁྱུང་དབྲ།དབྲ་ལ་དཀར་ནག་ཁྲ་གསུམ་ཡོད།དབྲ་དང་པོ་རྒྱུད་ཀྱི་ཆེ་དགུ།ལྷ་དབྲ་སྨུག་པོ་མཆེད་བཅུ།དགུ་འབྲུམ་དབྲ་ཡི་མཆེད་དྲུག་ཡོད།ཅེས་སོགས་འཁོད་ཡོད།